b'\n_START_ARTICLE_\nBole\xc4\x8dina\n_START_SECTION_\nOpredelitev\n_START_PARAGRAPH_\nPo definiciji Mednarodnega zdru\xc5\xbeenja za prou\xc4\x8devanje bole\xc4\x8dine (IASP) je bole\xc4\x8dina neprijetna \xc4\x8dutna in \xc4\x8dustvena zaznava, povezana z dejansko ali potencialno po\xc5\xa1kodbo tkiva. Bole\xc4\x8dina je ob\xc4\x8dutek, ki je vedno neprijeten in zato izku\xc5\xa1enj posameznika, ki so podobne bole\xc4\x8dini, a niso neprijetne, ne opredeljujemo kot bole\xc4\x8dino. Nekateri posamezniki to\xc5\xbeijo za bole\xc4\x8dinami ob odsotnosti po\xc5\xa1kodbe, okvare tkiva ali prisotnosti patofiziolo\xc5\xa1kih razlogov, ki bi jo povzro\xc4\x8dali. \xc4\x8ce oseba svojo izku\xc5\xa1njo dojema kot bole\xc4\x8dino in o njej na tak na\xc4\x8din tudi poro\xc4\x8da, jo je treba tako tudi obravnavati. Pomembno je tudi, da nezmo\xc5\xbenost verbalnega komuniciranja ne pomeni, da posameznik ne \xc4\x8duti bole\xc4\x8dine._NEWLINE_Bole\xc4\x8dina je lahko akutna ali kroni\xc4\x8dna. Kadar bol\xc4\x8dina nastane hitro in traja kratek \xc4\x8das, govorimo o akutni bole\xc4\x8dini, ki ima svoj biolo\xc5\xa1ki smisel. Prizadeto osebo opozori na \xc5\xa1kodljivo dogajanje v organizmu ali njeni neposredni okolici in ima varovalni u\xc4\x8dinek. Kroni\xc4\x8dna bole\xc4\x8dina pa je bole\xc4\x8dina, ki ostaja tudi po tem, ko osnovni vzrok bolezni ali po\xc5\xa1kodbe izgine, ali kadar vzroka ni mogo\xc4\x8de odstraniti. Traja ve\xc4\x8d kot tri do \xc5\xa1est mesecev in se lahko nadaljuje neomejeno dolgo. Kroni\xc4\x8dna bole\xc4\x8dina izgubi svoj biolo\xc5\xa1ki smisel. Je patolo\xc5\xa1ka bole\xc4\x8dina, ki ne pomeni samo ponavljajo\xc4\x8de se ali dalj \xc4\x8dasa trajajo\xc4\x8de akutne bole\xc4\x8dine kot simptoma, temve\xc4\x8d je sama po sebi bolezen.'